Hetteplystreand er hovedsakelig akvatisk, og holder som regel til på relativt dypt vann, med vannplanter som når opp til vannflaten. Arten lever spredt i regntiden, men fuglene samler seg omkring permanente vannkilder i tørketiden. Den ser ut til å ha preferanser til flomområder, innsjøer, laguner, elver og lignende, der det er permanent vann. Arten er fullstendig planteeter (herbivor) og har en preferanse for vannliljer (), starr og andre akvatiske planter og gress. Det meste av maten hentes gjennom dykking, men noe hentes også gjennom beiting i overflaten. I Australia rapporteres arten å helst ete om natten. Det er også kjent at den kan danne flokker med prydplystreand og perleplystreand ().